**9 класс**

Текстны укыгыз, микротемаларны билгеләгез. Вакыйгаларга үз фикерегезне өстәп сочинение языгыз. Фикерегезне раслау өчен, укыганнарыгызга, шулай ук белемегезгә һәм тормышта күзәткән күренешләргә таянып, 2 дәлил китерегез.

Киңәйтелгән сочинениенең күләме 200 сүздән ким булмаска тиеш. Техник хаталар булмасын. Күчерелгән, эчтәлеге олимпиададагы башка катнашучыларныкы белән тулысынча тәңгәл килгән эшләргә 1 балл куела.

**Туган нигез**

Клараның бабасы, мәрхүм, аңа еш кына: «Клара, бәбкәм, безнең Каракошны бер кайтып күрер идең, ата-бабаңның туфрагы бит ул!» – дип әйтә торган иде. Бабасының бу сүзләренә каршы Клара, ни әйтергә белмичә, уңайсызланып кала торган иде. Әллә кайдагы ул «туган туфрак» дигән нәрсә аңа билгесез, ят иде, шуңа күрә бабасының сүзләре аңарда бернинди теләк тә, кызыксыну да уятмый иде.

Ә бабасы Каракошын, шунда үткәргән гомерен еш кына сагынып исенә төшерә торган иде. Бала чагын, егет вакытларын, каз өмәләрен – барысын да кызык итеп, көрсенеп һәм юксынып сөйләп утырырга ярата торган иде. Клара, карт кешенең хәтере өчен генә аны тыңлаштырса да, барыбер үзенчә уйлый иде. «Хәзерге авылның коты юк, ә иске авыл нинди булгандыр инде ул?..»

Аның укып белүе буенча, иске авылның бер яме дә, бер кызыгы да булмаган.

Дөрес, аның бабасы таза гына тормышлы булган, аты, сыеры булган, иген иккән. Әмма шулай да хәзерге вакытта иске авылны сагынып утыру һич килешә торган эш түгел инде. Кайчакта Клара, артык түзә алмыйча, бабасының сүзен бүлә иде: «Куй инде, бабакай, мактама инде син иске авылны. Йә, сезнең ул Каракошыгызда элек мәктәп булганмы, клуб, радио, электр булганмы?»

Әмма шуңа да карамастан, бабасы үзенең Каракошын һаман сагына иде.

Әледән-әле Кларага әйтә торган иде: «Кайтып күр, кызым, гомер иткән нигезебез шунда, ерак бабаларыңның кабере шунда, сиңа якын түгелмени алар?», – ди иде.

Инде менә үткән көз Клараның бабасы каты авырудан соң үлеп китте. Сиксән елдан артык дәвам иткән гомер өзелде. Барысын да – сагыну-юксынуларын да, җыр-әкиятләрен дә бабай үзе белән бергә кабергә алып китте. Хәзер инде гаиләдә Каракошны телгә алучы да юк, «туган туфрак» дигән сүз үзе үк бөтенләй онытылырга тиеш иде. Ләкин, ни гаҗәптер, Клара, бабасы үлгәннән соң, аның әйткән сүзләрен исенә төшергәли башлады. Каракош та әледән-әле күңеленә килгәли торды. «Бабакаемның гомер иткән җире, безнең «туган туфрагыбыз», миңа ул кайтып күрергә кушып калдырды бит», – дип уйлана торган булды. Ахырда, эчке бер кызыксыну белән уйланып йөри торгач, Кларада бабасының туган авылын кайтып күрү теләге туды. Ничектер менә, бабасы алдында бурычлы кебек ул, әгәр аның васыятен үтәмәсә, җаны бервакытта да тынычланмас шикелле... Мөмкинчелеге бар, әтисенең хәле иркен, аның теләгенә каршы төшмиләр – шулай булгач, эш нидә? Бер елдан ул институтны бетерергә тиеш, аннары инде үзең теләгән җиргә барып йөрүләр авыр булачак.

Клара әнә шулай уйлады һәм, җәйге каникул вакытында тиз генә җыенып, ерак Каракошка китеп тә барды. (Ә.Еники) (374 сүз)